  Наталья Тетерина Удмурт лулчеберетъя «Даур гур» IV фестиваль-вожвылъяськон улсын радъяськись удмурт эктонъя «Юг эктон» элькун конкурсэ куриськонъёсты кутон кутскиз Ижкарысь Калык творчествоя элькун юртын. Азьвыл аръёсы эктонъя вожвылъяськон фестивальлэн одӥгез номинациез гинэ вал, туэ со нимаз конкурсэ висъямын, шуиз ивортодэтъя «Удмуртия» агентстволы ужъюртысь калык творчестволэн методикаезъя ёзэтлэн кивалтӥсез Вероника Шалавина. Солэн кылъёсызъя, вожвылъяськон удмурт эктонъя ке но нимамын, отын финн-угор выжы калыкъёслэсь но эктонзэс адӟыны луоз. Номеръёсты куинь номинацияя дунъялозы: традиционной удмурт эктон, стилизованной удмурт эктон но финн-угор калыкъёслэн эктонъёссы. Эктонъя пӧртэм конкурсъёс ортчытъяськом бере, ми валаськом, удмурт эктонъёс сокем трос ӧвӧл, соослы нимаз вожвылъяськон сӥзьыны. Коллективъёслэн сокем узыр репертуарзы ӧвӧл. Соин ик ми паськытатӥм границаосты, ватсам «Финн-угор дуннелэн эктонъёсыз» номинациез Вероника Шалавина, Калык творчествоя элькун юртысь ӧнерчиКызьы шуиз Вероника Шалавина, «Юг эктон» конкурсэ егитъёслэн но бадӟымъёслэн коллективъёссы пыриськыны быгато — со 14 но тросгес аресъем эктӥсьёс. Куриськонъёсты кутон 1-тӥ куартолэзёзь кыстӥськоз, соосты rdnt-nt@mail.ru электрон адресъя келяно, нош ачиз вожвылъяськон 3-тӥ инвожое радъяськоз. Кылем аръёсты чакласа, «Даур гурлэн» эктонъя номинацияз 60-лэсь трос коллективъёс пыриськизы, соин ик радъясьёс «Юг эктон» конкурсэ но трос пыриськисьёс луозы шуыса возьмало. Вожвылъяськонлэн валтэтэзъя (положениезъя) вормисьёс финн-угор калыкъёслэн «Воршуд» фестивалязы пыриськозы, со Удмуртиын 2018-тӥ арын 22-24 инвожое ортчоз. Тодэ вайытом, «Даур гур» IV элькун фестиваль-вожвылъяськон туэ крезьгурчилэн Геннадий Корепанов-Камскийлэн вордскемез дырысен 90 ар тырмонлы сӥземын. Ужрадэз сӥё-дано усьтон 14-тӥ оштолэзе ортчоз. Тегъёс: Лулчеберет Ижкар Удмуртия вожвылъяськон эктон калыкэктонъёс  